**TÁJÉKOZTATÓ**

**A közösségi együttélés alapvető szabályainak megsértésével kapcsolatos**

**hatósági eljárásról**

Budapest Főváros VIII. kerület Józsefvárosi Önkormányzat Képviselő-testülete megalkotta a közösségi együttélés alapvető szabályairól és ezek elmulasztásának jogkövetkezményeiről szóló 18/2016.(VI.02.) önkormányzati rendeletet *(a továbbiakban: a Rendelet).*

*Az önkormányzati hatósági ügy hatáskör gyakorlója:* Budapest Főváros VIII. Kerületi Önkormányzat Jegyzője

*Területi hatály:* Budapest Főváros VIII. kerület Józsefvárosi Önkormányzat közigazgatási területe

A Rendelet rendelkezéseit minden 14. életévét betöltött természetes személlyel, jogi személlyel, jogi személyiséggel nem rendelkező szervezettel szemben kell alkalmazni, aki (amely) cselekményével, mulasztásával, egyéb magatartásával megsérti a közösségi együttélésnek a Rendeletben meghatározott alapvető szabályait.

A közösségi együttélés szabályait sértő magatartás, az a magatartás (tevés vagy mulasztás), amely nem minősül szabálysértésnek vagy bűncselekménynek, továbbá amelyet magasabb szintű jogszabály nem rendel büntetni, de sérti a kerület közrendjét, lakókörnyezetét, köztisztaságát, településképét, egyéb értékeit, a közösségi együttélés egyéb helyi normáit. A Rendeletben rögzített szabályszegések esetében a rendelet szankcionálja egyrészt a hatályban lévő helyi rendeletekben megfogalmazott tiltásokat, másrészt pedig azon szabályszegéseket, amelyek a helyben élő vagy itt tartózkodó lakosság életminősége, érdeke szempontjából jelentőséggel bírnak.

A közösségi együttélés alapvető szabályát sértő magatartás miatt folytatott közigazgatási hatósági eljárás kizárólag hivatalból indul lakossági bejelentésre, vagy hatóság észlelése, *ezen belül a Közterület-felügyeleti Ügyosztály közterület-felügyelőinek észlelése* alapján.

*A bejelentés tartalmazza:*

* a bejelentő nevét és elérhetőségét;
* a szabályszegő adatai (neve, címe /székhelye)
* a helyszín pontos meghatározását;
* a cselekmény időpontja
* a cselekmény körülményének pontos leírása
* a bizonyítási eszközök megjelölését (pl. tanúk nevét, címét);
* a bizonyítékok csatolását (pl. fotók).

A Rendelet szerinti hatósági eljárás

1. a közösségi együttélés alapvető szabályát sértő cselekmény elkövetésétől, a hatóság tudomására jutásától,
2. mulasztással történő megvalósítás esetén a teljesítésre nyitva álló határidő lejártától,
3. jogellenes állapot fenntartásával történő megvalósítás esetén a közösségi együttélés alapvető szabályát sértő állapot fennállása alatt vagy annak megszüntetésétől

számított 30 napon belül indítható.

A hatósági eljárás hivatalból indul, illetékmentes.

A hatósági eljárás határideje: 21 nap

*Vonatkozó jogszabályok*

* Budapest Főváros VIII. Kerületi Önkormányzat Képviselő-testületének a közösségi együttélés alapvető szabályairól és ezek elmulasztásának jogkövetkezményeiről szóló 18/2016. (VI.02.) önkormányzati rendelet
* A közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.)
* Az illetékekről szóló 1990. évi XCIII. törvény (Itv.)
* A polgári perrendtartásról szóló 1952. évi III. törvény (Ppt.)

*Szankció*

* közigazgatási bírság (maximális mértéke tényállásonként és jogalanyonként eltérő)
* helyszíni bírság (maximális mértéke: 50.000 Ft)

Közigazgatási bírság kiszabására a jegyző, a helyszíni bírság kiszabására a Közterület-felügyeleti Ügyosztály közterület-felügyelője jogosult.

A közösségi együttélés alapvető szabályát sértő magatartás jogkövetkezményeként közigazgatási bírság kiszabása helyett az eset összes körülményeire figyelemmel figyelmeztetés alkalmazható.

A kiszabott közigazgatási bírságot, illetve *helyszíni bírságot* az erről hozott döntés közlésétől számított 15 napon belül kell megfizetni.

*Jogorvoslat*

A határozat a közléssel jogerős, ellene fellebbezésnek nincs helye.

Közigazgatási bírságot kiszabó határozat ellen fellebbezésnek a vonatkozó szabályozások alapján *- a 2014. január 1. után indult eljárásokban -* nincs helye.

A határozat bírósági felülvizsgálatát - jogszabálysértésre hivatkozással - a kézhezvételtől számított 30 napon belül a Fővárosi Közigazgatási és Munkaügyi Bíróságnak (1027 Budapest, Csalogány u. 47-49.) címzett, de a Budapest Főváros VIII. Kerületi Önkormányzat Jegyzőjéhez (1082 Budapest, Baross u. 63-67.) előterjesztett keresettel lehet kérni. A bírósági felülvizsgálat eljárás illetéke 30 000 Ft.

A keresetlevél benyújtásának a döntés végrehajtására nincs halasztó hatálya. A végrehajtás felfüggesztését a bíróságtól kell kérni. Jogszabálysértés hiányában a bíróság a keresetet elutasítja.

*Végrehajtás*

* közérdekű munka – természetes személyek esetében

*(Közérdekű munka végrehajtása során a Ket. rendelkezéseit, az önkormányzati rendeletben meghatározott magatartásra tekintettel kiszabott közigazgatási bírság helyébe lépő közérdekű munka végrehajtásának részletes szabályairól szóló 40/2013.(XII. 31.) KIM rendeletet és a Szabs. tv. 142.§ (4), (6) bekezdéseit, 144. § (4)-(6), (8) bekezdéseit, 144/A §-át kell alkalmazni.)*

* adók módjára történő behajtás *(munkabérből letiltás, pénzforgalmi szolgáltatónál kezelt összeg végrehajtása)*

*Fizetési kedvezmény*

A fizetési kedvezmény (*részletekben történő teljesítés vagy halasztás)* a Ket. 74.§-a alapján kérelmezhető.